## Rješenje Ustavnog suda Republike Hrvatske broj U-II-265/1992 od 23. listopada 1996.

### NN 94/1996 (8.11.1996.), Rješenje Ustavnog suda Republike Hrvatske broj U-II-265/1992 od 23. listopada 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac, Milan Vuković i Mladen Žuvela, odlučujući o ustavnosti i zakonitosti
članka 1. Odluke o izmjenama Odluke o komunalnoj djelatnosti na sjednici
održanoj dana 23. listopada 1996. godine donio je slijedeće

## **RJEŠENJE**

1. Obustavlja se postupak za ocjenu ustavnosti i zakonitosti članka
1. Odluke o izmjenama Odluke o komunalnoj djelatnosti ("Službeni glasnik
općine Split", broj 3 II/1989).

2. Ovo će se rješenje objaviti u "Narodnim novinama" i "Službenom glasniku
Grada Splita".

Obrazloženje

Postupak je pokrenut jer je Ustavni sud utvrdio da postoji osnovana
sumnja da je dio članka 1. osporene Odluke u kojem se propisuje da "visinu
komunalne naknade utvrđuje Izvršno vijeće Skupštine općine Split" suprotan
odredbi članka 27. Zakona o komunalnim djelatnostima ("Narodne novine",
broj 15/79) prema kojoj odredbi visinu komunalne naknade "utvrđuju sporazumno
skupština općine i skupština zajednice komunalnih djelatnosti", odnosno
tijela na koja su, temeljem zakonskih ovlasti, prenijete njihove ovlasti.

Gradsko vijeće Grada Splita na 36. sjednici, održanoj 16. veljače 1996.
donijelo je na temelju članka 3. stavka 14. i članka 21. Zakona o komunalnom
gospodarstvu ("Narodne novine", broj 36/95) i članka 28. Statuta Grada
Splita ("Službeni glasnik Grada Splita", broj 11/93 i 6/95) Odluku o određivanju
i financiranju djelatnosti od lokalnog značaja koje se smatraju komunalnim
djelatnostima, objavljenoj u "Službenom glasniku Grada Splita", broj 2
od 17. veljače 1996.

U članku 4. naznačene Odluke određeno je da stupanjem na snagu ove Odluke
prestaje važiti Odluka o određivanju djelatnosti koje se smatraju komunalnim
djelatnostima ("Službeni glasnik općine Split", broj 10/80 i 3 II/1989).

Grad Split je donio Odluku o komunalnoj naknadi, dana 16. veljače 1996.
("Službeni glasnik Grada Splita", broj 11/96), u kojoj je u članku 16.
određeno da visinu komunalne naknade utvrđuje Gradsko poglavarstvo Grada
Splita te da se raspored sredstava komunalne naknade utvrđuje Programom
održavanja komunalne infrastrukture koji donosi Gradsko vijeće Grada Splita
svake kalendarske godine.

Rješenje o visini komunalne naknade doneseno je na temelju ovlasti iz
članka 20. stavka 3. Zakona o komunalnom gospodarstvu ("Narodne novine",
broj 36/1995), koji navodi da visinu komunalne naknade određuje poglavarstvo
jedinice lokalne samouprave.

Program održavanja uređenog građevinskog zemljišta (raspored sredstava
komunalne naknade za pojedine djelatnosti) usvojen je u sklopu Proračuna
Grada Splita za 1996., 16. veljače 1996. na 36. sjednici Gradskog vijeća
Grada Splita.

Odredbom članka 20. iste Odluke određeno je da stupanjem na snagu ove
Odluke prestaje važiti Odluka o komunalnoj naknadi ("Službeni glasnik Gradske
zajednice općina Split", broj 8/89 i "Službeni glasnik Općine Split, broj
3 II/89).

Stoga je temeljem članka 27. st. 1. Ustavnog zakona o Ustavnom sudu
Republike Hrvatske ("Narodne novine", broj 13/91) riješeno kao u izreci.

Objava se temelji na članku 20. Ustavnog zakona o Ustavnom sudu Republike
Hrvatske.

Broj: U-II-265/1992
Zagreb, 23. listopada 1996.

Predsjednik **Jadranko Crnić,** v. r.

Rješenje, NN 94/1996-1874